עמית אולמן

עמית אולמן (נולד ב-11 בדצמבר 1985), המוכר בשם הבמה שלו פדרו גראס, הוא שחקן, במאי, מחזאי, משורר, ראפר ומוזיקאי ישראלי. זוכה פרס קיפוד הזהב בקטגוריית המוזיקה ובקטגוריית הכתיבה למחזות "העיר הזאת" ו"תיכון מגשימים". אולמן נמנה עם מייסדי פואטרי סלאם ישראל.

 ביוגרפיה 
אולמן נולד ברחובות וגדל ביישוב הסמוך קריית עקרון. בתור נער היה פעיל בבימת הנוער ברחובות. למד בבית הספר התיכון ע"ש עמוס דה-שליט. בתיכון היה חבר בלהקת ראפ בשם N.O.D, שלימים הפכה לשלישיית ויקטור ג'קסון. אולמן הופיע כראפר בשלישייה יחד עם איציק פצצתי וג'ימבו ג'יי עד שנת 2011, שירת בצה"ל כלוחם ביחידת דובדבן ובחטיבת הצנחנים, ופיקד על מ"כים. נלחם במלחמת לבנון השנייה. ב-2010 התחיל ללמוד בסטודיו למשחק ניסן נתיב בירושלים. ב-2011 החל לעבוד וליצור במסגרת תיאטרון האינקובטור.

 קריירה 
 פואטרי סלאם 
אולמן החל להתעניין בשירה מדוברת עוד בנעוריו לאחר צפייה בסרטו של סול ויליאמס "סלאם". ב-2010 הצטרף לליין הספוקן וורד הישראלי הראשון, WORD UP, תחילה כמשתתף ולאחר מכן כמפיק שותף. ב-2011 יזם והפיק את ערבי הפואטרי הסלאם הראשונים במסגרת תיאטרון האינקובטור. בה בעת, יחד עם אריק אבר ונילי קופלר, החל להפיק גם אירועים נוספים ברחבי הארץ. השלושה ייסדו את פואטרי סלאם ישראל בהפקת תיאטרון האינקובטור. ב-2012 ניצח ב"סלאם הגדול" (אליפות הפואטרי סלאם הארצית) וייצג את ישראל בסלאם הבינלאומי בפריז.

 תיאטרון 
ב-2011 החל לעבוד כשחקן בתיאטרון האינקובטור ושיחק בהצגות שונות.

ב-2012 העלה בתיאטרון האינקובטור את ההצגה "העיר הזאת". אולמן משחק בהצגה, כמו כן הוא במאי ההצגה וכן כתב והלחין אותה יחד עם ג'ימבו ג'יי ואיציק פצצתי. אולמן זכה בפרסי קיפוד הזהב על בימוי ההצגה ועל כתיבת ההצגה. ההצגה גם זכתה בפרס המוזיקה ופרס האנסמבל המצטיין.

ב-2014 העלה בתיאטרון האינקובטור את "הטרגדיה של מקבת", עיבוד שירה מדוברת לטקסט של ויליאם שייקספיר. אולמן משחק בהצגה, כמו כן הוא הבמאי, המתרגם והמעבד הראשי של ההצגה.

ב-2016 העלה בתיאטרון האינקובטור את ההצגה "תיכון מגשימים", אותה כתב והלחין במשותף עם עומר הברון ועומר מור. אולמן שיחק בהצגה בתקופה הראשונה בה עלתה על הבמה, ובהמשך (2025) החליפו אותו שחקנים אחרים. ההצגה זכתה בפרס קיפוד הזהב עבור האנסמבל המצטיין.

ב־2019 ביים את ההצגה "שיר של אמונה וכפירה" שעלתה בתיאטרון האינקובטור, והיה שותף לכתיבת המחזה.

 מוזיקה 
בשנת 2003, בגיל 17, הקים יחד עם עומר מור (איציק פצצתי) את הלהקה "אן או די", אליה חברו גם עומר הברון (ג'ימבו ג'יי) וראפרים נוספים. ב-2009 הלהקה שינתה את שמה ל-"המופע של ויקטור ג'קסון".

ב-2010 החל להופיע תחת שם הבמה "פדרו גראס" בערבי שירה שונים.

בשנת 2017 הצטרף ללייבל "בְּדִבּוּר" של תיאטרון האינקובטור, הלייבל הישראלי הראשון שהתמחה בשילוב של ספוקן וורד עם מוזיקה, והוציא את הספר-אלבום "חצי סוגריים" המאגד עיבודים מוזיקליים לקטעי שירה מדוברת. ב-2019 הצהיר כי הוא נפרד משם הבמה שלו ושאת אלבומו הבא יוציא תחת שמו האמיתי ולא תחת הכינוי "פדרו גראס". באותו אלבום הופיע השיר "אלוהים בג'ימייל", הקליפ הראשון של שיר ספוקן וורד בישראל.

ביולי 2018 השתתף בשיר "פירות ההצלחה" של ג'ימבו ג'יי שם הוא מגלם את מפיק הפרסומות.

בנובמבר 2019 פרסם עמית אולמן את הסינגל "השיר שלך" שעתיד להתפרסם באלבומו השני.

באוגוסט 2020 הוציא את האלבום "לאורך החשק" תחת שמו המקורי.

בדצמבר 2023 השתתף בשיר "מפקיר במאני טיים" באלבום "אה וואו" של ג'ימבו ג'יי לצד מוריה אקונס ואלון נוימן, ששיחקו לצדם בסרט "העיר הזאת" מוקדם יותר באותה השנה. אולמן גילם בשיר מורה לחינוך גופני.

בספטמבר 2024 הוציא אלבום שירה מדוברת בשם "אז כזה".

 דיבוב 
ב-2019 אולמן דיבב את דמותו של הקטור פלאפמייקר ממשחק המחשב הישראלי "פיפוש – האודישן", וב-2021 חזר לגלם את דמותו בחידוש של משחק המחשב פיפוש.

 טלוויזיה 
ב-2021 השתתף ב"החנות שיש בה הכל" בכאן 11. 

בשנת 2025 השתתף בסדרה "הורסת" שיצרה בת חן סבג.

 קולנוע 
ב-2023 יצא לאקרנים סרטו הראשון "העיר הזאת", סרט אופרת ראפ בלשית ישראלי המבוסס על מחזה בשם זה. על בימויו זכה אולמן בפרס הבמאי הטוב ביותר בפסטיבל הקולנוע הבינלאומי צ'לסי בניו יורק. כמו כן, הסרט זכה בפרס הסרט הטוב ביותר, והשחקנית מוריה אקונס זכתה בפרס השחקנית הראשית באותו הפסטיבל.

בימים אלו עובד על סרטו השני "תיכון מגשימים", שגם הוא בדומה ל"העיר הזאת", מבוסס על מחזה פרי עטו הנושא את אותו שם.

 קישורים חיצוניים 



 הערות שוליים 

קטגוריה:אמנים ישראלים הידועים בשם במה
קטגוריה:שחקני תיאטרון ישראלים
קטגוריה:במאים ישראלים
קטגוריה:מחזאים ישראלים
קטגוריה:משוררים ישראלים
קטגוריה:מוזיקאים ישראלים
קטגוריה:אמני ספוקן וורד ישראלים
קטגוריה:זוכי פרס קיפוד הזהב
קטגוריה:בוגרי הסטודיו למשחק ניסן נתיב
קטגוריה:לוחמי יחידת דובדבן
קטגוריה:רחובות: אישים
קטגוריה:ישראלים שנולדו ב-1985